คลังแจงห้ามขรก.เบิกยานอกเกินจำเป็น
อธิบดีกรมบัญชีกลาง แจงออกมาตรการควบคุมการใช้ยานอกบัญชียาหลักแห่งชาติ เพราะใช้เกินความจำเป็น
28 ม.ค. 2554

อธิบดีกรมบัญชีกลาง แจงออกมาตรการควบคุมการใช้ยานอกบัญชียาหลักแห่งชาติ เพราะใช้เกินความจำเป็น
นายรังสรรค์ ศรีวรศาสตร์ อธิบดีกรมบัญชีกลาง กล่าวว่า มาตรการควบคุมการใช้ยานอกบัญชียาหลักแห่งชาติ เนื่องจากทางการแพทย์จากการศึกษาของโรงพยาบาลรัฐ 34 แห่ง ยืนยันว่าไม่มีผลต่อการรักษา และมีการใช้เกินความจำเป็น ซึ่งยาในบัญชียาหลักแห่งชาติสามารถรักษาได้ครอบคลุมอยู่แล้ว
ทั้งนี้ ผลการศึกษาระบุว่า มีกลุ่มยานอกบัญชียาหลักแห่งชาติ 6 กลุ่ม ที่มียาในบัญชียาหลักแห่งชาติสามารถใช้ในการรักษาได้ ได้แก่ ยาลดไขมันในเลือด ยาลดแผลและเลือดออกในกระเพาะอาหาร ยาต้านอักเสบที่มิใช่สเตียรอยด์ ยาเบื้องต้นในการรักษาความดันโลหิตสูงและภาวะหัวใจล้มเหลวแบบเลือดคั่ง ยาลดความดันโลหิต ยาป้องกันการเกาะตัวของเกล็ดเลือด จึงควรใช้ยาจากบัญชียาหลักแห่งชาติก่อน
อย่างไรก็ตาม หากผู้ป่วยประสงค์จะใช้ยานอกบัญชียาหลักแห่งชาติ ก็อาจต้องร่วมจ่ายค่ายาซึ่งกรมบัญชีกลางจะกำหนดราคาอ้างอิงสำหรับส่วนที่ให้เบิกจ่ายได้ต่อไป แต่หากผู้ป่วยมีความจำเป็นต้องใช้ยานอกบัญชียาหลักแห่งชาติ เนื่องจากมีข้อบ่งชี้ทางการแพทย์  กรมบัญชีกลางก็จะต้องเยียวยาผู้ป่วยดังกล่าวโดยไม่ต้องร่วมจ่าย ซึ่งขณะนี้อยู่ระหว่างการพิจารณาและวางระบบการเบิกจ่ายที่เหมาะสม
สำหรับกลุ่มยานอกบัญชียาหลักแห่งชาติที่มีความจำเป็นต้องใช้สำหรับผู้ป่วยเฉพาะกลุ่ม ได้แก่ ยามะเร็งยาป้องกันโรคกระดูกพรุน ยังคงให้เบิกจ่ายได้ตามคำสั่งของแพทย์ 
นายรังสรรค์ กล่าวว่า กรมบัญชีกลางยืนยันว่าผู้มีสิทธิยังคงเบิกค่ารักษาพยาบาลสำหรับอาการป่วยได้ทุกโรค โดยไม่ถูกลิดรอนสิทธิ แต่ต้องมีวิธีบริหารจัดการให้ตรงกับปัญหาที่เกิดขึ้น ดูแลการใช้เงินของประเทศที่มาจากเงินภาษีของประชาชนให้เกิดประโยชน์คุ้มค่าที่สุด กำจัดส่วนที่ฟุ่มเฟือยเกินความจำเป็น